CELEX: 62019CN0428
Language: sk
Date: 2019-06-04 00:00:00
Title: Vec C-428/19: Návrh na začatie prejudiciálneho konania, ktorý podal Gyulai Közigazgatási és Munkaügyi Bíróság (Maďarsko) 4. júna 2019 – OL a iní/Rapidsped Fuvarozási és Szállítmányozási Zrt.

23.3.2020   
            
            
               SK
            
            
               Úradný vestník Európskej únie
            
            
               C 95/5
            
         
      Návrh na začatie prejudiciálneho konania, ktorý podal Gyulai Közigazgatási és Munkaügyi Bíróság (Maďarsko) 4. júna 2019 – OL a iní/Rapidsped Fuvarozási és Szállítmányozási Zrt.
      (Vec C-428/19)
      (2020/C 95/04)
      Jazyk konania: maďarčina
      
         Vnútroštátny súd, ktorý podal návrh na začatie prejudiciálneho konania
      
      Gyulai Közigazgatási és Munkaügyi Bíróság
      
         Účastníci konania pred vnútroštátnym súdom
      
      
         Žalobcovia: OL, PM a RO
      
         Žalovaná: Rapidsped Fuvarozási és Szállítmányozási Zrt.
      
         Prejudiciálne otázky
      
      
                  1.
               
               
                  Má sa článok 1 ods. 1 smernice 96/71/ES (1) v spojení s článkami 3 a 5 tejto smernice a s § 285 a § 299 zákonníka práce chápať v tom zmysle, že maďarskí pracovníci sa môžu dovolávať porušenia uvedenej smernice a francúzskej právnej úpravy v oblasti minimálnej mzdy voči svojim maďarským zamestnávateľom v konaní začatom na maďarských súdoch?
               
            
                  2.
               
               
                  Majú sa diéty určené na pokrytie výdavkov vzniknutých počas vyslania pracovníka do zahraničia považovať za súčasť mzdy?
               
            
                  3.
               
               
                  Odporuje článku 10 nariadenia 561/2006/ES (2) prax spočívajúca v tom, že v prípade určitej úspory v pomere k prejdenej vzdialenosti a k spotrebe paliva zamestnávateľ na základe určitého vzorca vyplatí vodičovi prepravného vozidla príplatok, ktorý nie je súčasťou mzdy stanovenej v jeho pracovnej zmluve a z ktorého sa tiež neplatia dane ani príspevky na sociálne poistenie?
                  Úspora paliva však motivuje vodičov prepravných vozidiel, aby jazdili spôsobom, ktorý môže ohroziť bezpečnosť cestnej premávky (napríklad tým, že pri klesaniach jazdia čo najdlhšie na voľnobeh).
               
            
                  4.
               
               
                  Má sa smernica 96/71/ES uplatniť na medzinárodnú prepravu tovaru, najmä s prihliadnutím na to, že Európska komisia začala proti Francúzsku a Nemecku konanie o nesplnení povinnosti z dôvodu, že tieto štáty uplatňujú na odvetvie cestnej dopravy právne predpisy týkajúce sa minimálnej mzdy?
               
            
                  5.
               
               
                  V prípade, ak určitá smernica nebola prebratá do vnútroštátneho práva, môže sama osebe ukladať povinnosti jednotlivcovi, a preto môže sama osebe predstavovať základ nároku uplatneného voči jednotlivcovi v konaní začatom na vnútroštátnom súde?
               
            
         (1)  Smernica Európskeho Parlamentu a Rady 96/71/ES zo 16. decembra 1996 o vysielaní pracovníkov v rámci poskytovania služieb (Ú. v. ES L 18, s. 1; Mim. vyd. 05/002, s. 431).
      
         (2)  Nariadenie Európskeho parlamentu a Rady (ES) č. 561/2006 z 15. marca 2006 o harmonizácii niektorých právnych predpisov v sociálnej oblasti, ktoré sa týkajú cestnej dopravy, ktorým sa menia a dopĺňajú nariadenia Rady (EHS) č. 3821/85 a (ES) č. 2135/98 a zrušuje nariadenie Rady (EHS) č. 3820/85 (Ú. v. EÚ L 102, 2006, s. 1).